**Likumprojekta “Grozījumi Mobilizācijas likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojektā “Grozījumi Mobilizācijas likumā” (turpmāk – likumprojekts) paredzēts noteikt normatīvo regulējumu daļai personāla – amatpersonām un iestāžu darbiniekiem, kā arī kritiskās infrastruktūras vai kritisko finanšu nozares pakalpojumu sniedzējiem, kas nav pakļauti mobilizācijai. Likumprojekts arī paredz izslēgt 9. panta 1. punktu.  Likumprojekts stājas spēkā parastajā kārtībā (14 dienas pēc izsludināšanas). |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Aizsardzības ministrijas iniciatīva, kā arī Ministru kabineta 2018. gada 30. oktobra sēdes protokollēmuma Nr. 50 52. § “Informatīvais ziņojums “Par mācību *KRISTAPS 2018* secinājumiem” (TA-2170-DV) 2.2. apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz Mobilizācijas likuma 9. panta 1. punkts paredz, ka Ministru kabinets izdod noteikumus par civilās trauksmes un apziņošanas sistēmu, nosakot civilās trauksmes un apziņošanas sistēmas mērķi un uzdevumus un valsts un pašvaldību institūciju pienākumus sistēmas darbības nodrošināšanai. Uz šī pamata tika izdoti Ministru kabineta 2007. gada 7. augusta noteikumi Nr. 530 “Civilās trauksmes un apziņošanas sistēmas izveidošanas, izmantošanas un finansēšanas kārtība”, kas ir zaudējuši spēku līdz ar Ministru kabineta 2017. gada 8. augusta noteikumu Nr. 440 “Valsts agrīnās brīdināšanas sistēmas izveidošanas, darbības un finansēšanas kārtība” (turpmāk – MK noteikumi Nr. 440) spēkā stāšanos.  MK noteikumu Nr. 440 anotācijā tiek skaidrots, ka “Mobilizācijas likuma 9. panta 1. punkts noteic, lai reglamentētu mobilizācijas plānošanu, sagatavošanu un īstenošanu, Ministru kabinets izdod šādus noteikumus:  1) par civilās trauksmes un apziņošanas sistēmu, nosakot:  a) mērķi un uzdevumus,  b) valsts un pašvaldību institūciju pienākumus sistēmas darbības nodrošināšanai.  Norādām, ka Civilās aizsardzības un katastrofas pārvaldīšanas likumā tiek lietota jauna terminoloģija attiecībā uz civilās trauksmes un apziņošanas sistēmu, proti, “valsts agrīnās brīdināšanas sistēma”, kā arī šajā likumā jau tiek noteikti minētās sistēmas mērķi un uzdevumi un regulēti jautājumi, kas Mobilizācijas likumā ir ietverti kā deleģējums Ministru kabinetam. Grozījumi Mobilizācijas likumā (izslēdzot 9. panta 1. punktu) tiks izdarīti vienlaikus ar Mobilizācijas likuma grozījumiem pēc būtības”. Tādējādi ir zudusi nepieciešamība pēc Mobilizācijas likuma 9. panta pirmā punkta deleģējuma MK.  Attiecībā uz vispārēju mobilizāciju tiek precizēts tās izsludināšanas pamatojums – tā ir iespējama arī speciālā tiesiskā stāvokļa – izņēmuma stāvokļa laikā. Līdz ar to Ministru kabinetam tiek doti tiesiskie instrumenti efektīvākai preventīvās un gatavības valsts apdraudējuma pārvarēšanai un mobilizācijas resursu izmantošanai vēl pirms kara laika iestāšanās.  Pamatojums izmaiņām likuma 10.panta pirmās daļas 1.punktā ir saistīts ar jautājuma specifiku, Ministru kabineta kompetenci lemt par mobilizācijas jautājumiem (un resursu pārdali) un to, ka Krīzes vadības padomē nav pārstāvētas visas ministrijas uz kurām attiecas mobilizācija. <Tā>, piemēram, uz Zemkopības ministriju, kas nav pārstāvēta Krīzes vadības padomē attiecas mobilizāciju reglamentējošie normatīvie akti[[1]](#footnote-1). Tāpat arī aizsardzības plānošanas dokumentus, kas regulē mobilizāciju apstiprina Ministru kabinets[[2]](#footnote-2).  Saeimā 2018. gada 4. oktobrī pieņemtie Grozījumi [Nacionālās drošības likumā](https://likumi.lv/ta/id/14011-nacionalas-drosibas-likums) paredz papildināt 23. pantu ar astoto daļu šādā redakcijā: "(8) Lai paaugstināta militāra apdraudējuma gadījumā uzsāktu Valsts aizsardzības plāna un Valsts aizsardzības operatīvā plāna uzdevumu izpildi, Ministru kabinets ir tiesīgs pieņemt lēmumu par zemessargu un rezerves karavīru mobilizāciju ne ilgāk kā uz 72 stundām, nekavējoties par to informējot Saeimu." Līdz ar to likumprojekta 13.pants tiek tehniski precizēts (juridiski tehnisko izmaiņu dēļ, to izsakot jaunā redakcijā), lai atbilstu Grozījumu [Nacionālās drošības likumā](https://likumi.lv/ta/id/14011-nacionalas-drosibas-likums) paredzētajam regulējumam. Papildus tam, ir izstrādāti grozījumi arī Latvijas Republikas Zemessardzes likumā, paredzot regulējumu par zemessargu mobilizāciju. Grozījumi pēc 2020. gada 14. februāra tiks virzīti uzsaukšanai Valsts sekretāru sanāksmē, tādējādi, kamēr minētie grozījumi vēl nav stājušies spēkā, likumprojektā par grozījumiem Mobilizācijas likumā ir iekļauts arī pants, kas paredz pārejas noteikumu, nosakot, ka grozījums šā likuma 13. pantā stājas spēkā vienlaikus ar minētajiem grozījumiem Latvijas Republikas Zemessardzes likumā, kas paredz zemessargu mobilizācijas kārtību.  Likumprojekts paredz papildināt Mobilizācijas likumu ar 14.1pantu par izņēmumiem attiecībā uz pilsoņu iesaukšanu aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai.  Tā kā izņēmumu uzskaitījums skar dažādas valsts varas un pārvaldes institūcijas, tas tiek noteikts likuma līmenī. Tāpat arī izņēmumu uzskaitījums tiek veidots kā publisks dokuments, lai gan amatpersonas un iedzīvotāji, gan par valsts apdraudējuma pārvarēšanu atbildīgās institūcijas būtu informētas par to pienākumiem un pieejamajiem personāla resursiem mobilizācijas gadījumā.  Veidojot izņēmumu uzskaitījumu tiek ievērota konsekvence, lietderība un samērīgums, nosakot divu veida kritērijus. Pirmkārt, izņēmumi 14.1 pirmajā daļā no 1. līdz 28.punktam tiek attiecināti uz visām personām, kas ieņem noteiktus amatus vai veic noteiktus pienākumus un kuru pienākumu turpināšana mobilizācijas gadījumā būtu svarīgāka nekā šo personu mobilizācija Nacionālajos bruņotajos spēkos vai civilās aizsardzības formējumos.  Otrkārt, 14.1 panta otrā daļa par izņēmumiem un ar to saistītā trešā daļa paredz to, ka valsts un pašvaldības institūcijas un personas, kas nodrošina kritiskās infrastruktūras vai kritisko finanšu nozares pakalpojumu darbības nepārtrauktību, pamatojoties uz vienotu metodiku, tiks izvērtētas attiecībā uz personāla proporciju, kas ir nepieciešama tā pamatfunkciju darbības nodrošināšanai un attiecībā uz personāla proporciju, kas valsts apdraudējuma gadījumā var tikt pakļauta mobilizācijai.  Līdz ar to izņēmumi 14.1pirmās daļas 1.-28. punktos aptver ievēlētās valsts un politiskās amatpersonas, kuras ir pilnvarotas pieņemt vai sagatavot izpildvaras un lēmējvaras valsts pārvaldes lēmumus Latvijas, Eiropas Komisijas un Eiropas Parlamenta ietvaros. Tādējādi, lai saskaņā ar Nacionālās drošības likuma II nodaļu nodrošinātu Latvijas Republikas Satversmē noteikto valsts iekārtu, parlamentāro demokrātiju un valsts varas dalīšanas principu, kā arī principus, saskaņā ar kuriem tiek veikta parlamentārā un civilā kontrole pār Nacionālajiem bruņotajiem spēkiem, Iekšlietu ministrijas sistēmas un valsts drošības iestādēm arī mobilizācijas ietvaros, pilsoņu iesaukšana aktīvajā dienestā netiek attiecināta uz Valsts prezidentu, Ministru kabineta locekļiem un Saeimas deputātiem. Valsts prezidents ir Latvijas Republikas augstākā amatpersona, kas saskaņā ar Latvijas Republikas Satversmes 42. pantu, ir arī valsts bruņotā spēka augstākais vadonis un kara laikam viņš ieceļ virspavēlnieku. Lai kārtotu ar Valsts prezidenta darbību saistītās lietas valsts drošības un aizsardzības jomā un sniegtu atbalstu Valsts prezidentam viņa Satversmē un Nacionālās drošības likumā noteikto funkciju īstenošanā, izņēmums attiektos arī uz Valsts prezidenta kancelejas amatpersonām. Saeimas deputāti, kas tiek ievēlēti tiešās un proporcionālās vēlēšanās, izvirza un ievēl Valsts prezidentu un ieceļ amatā Ministru kabineta locekļus. Ministru prezidents oficiāli ir trešā augstākā valsts amatpersona pēc Valsts prezidenta un Saeimas priekšsēdētāja.  Eiropas Parlamenta deputāti, kas tiek ievēlēti vispārējās un tiešās vēlēšanās, veic Eiropas Savienības likumdošanas funkcijas, savukārt Eiropas Savienības komisāri, kurus izvirza Eiropas Savienības dalībvalstis, veic izpildvaras funkcijas saistībā ar lēmumu pieņemšanu Eiropas Komisijā, tādējādi uz minētajām amatpersonām netiktu attiecināta pilsoņu iesaukšana aktīvajā dienestā un iedzīvotāju mobilizācija.  Valsts sekretārs ir augstākais valsts civildienesta ierēdņa amats Latvijas Republikā. Valsts sekretārs ir ministrijas administratīvais vadītājs, kura kompetencē ir attiecīgās ministrijas pārvaldītā nozare un tās vadība. Savukārt Valsts kancelejas direktors vada Valsts kancelejas darbu un ir augstākā ranga ierēdnis, kuru ieceļ amatā un atbrīvo no amata ar Ministru kabineta rīkojumu pēc Ministru prezidenta ierosinājuma. Lai pilnvērtīgi nodrošinātu ministriju un Valsts kancelejas funkcijas arī krīzes situācijās, uz valsts sekretāriem un Valsts kancelejas direktoru netiek attiecināta iesaukšana aktīvajā dienestā un iedzīvotāju mobilizācija.  Ar parlamenta kā tautas tieši pilnvarotas institūcijas balsojumu amatā ieceļ arī amatpersonas, kuras pārvalda par finansēm, to kontroli un izlietojumu atbildīgās iestādes – Latvijas Banku, Finanšu un kapitāla tirgus komisiju un Valsts kontroli. Likuma “Par Valsts ieņēmumu dienestu” 1. pants nosaka, ka “Valsts ieņēmumu dienests ir finanšu ministra padotībā esoša tiešās pārvaldes iestāde, kas nodrošina nodokļu maksājumu un nodokļu maksātāju uzskaiti, valsts nodokļu, nodevu un citu valsts noteikto obligāto maksājumu iekasēšanu Latvijas Republikas teritorijā, kā arī iekasē nodokļus, nodevas un citus obligātos maksājumus Eiropas Savienības budžetam, īsteno muitas politiku un kārto muitas lietas”. Savukārt Valsts kase ir Finanšu ministrijas pakļautībā esoša tiešās pārvaldes iestāde, kuras darbības mērķis ir droša un efektīva valsts finanšu pārvaldība sabiedrības interesēs. Valsts kases darbu vada pārvaldnieks, kuru ieceļ un atbrīvo no amata finanšu ministrs. Lai valsts apdraudējuma gadījumā nodrošinātu kritisko finanšu nozares pakalpojumu darbības nepārtrauktību, Valsts ieņēmumu dienesta ģenerāldirektoram, Valsts kases pārvaldniekam, Valsts kontrolierim un Valsts kontroles padomes loceklim, Latvijas Bankas prezidentam, prezidenta vietniekam un padomes loceklim, kā arī Finanšu un kapitāla tirgus komisijas priekšsēdētājam un padomes loceklim kā attiecīgo iestāžu atbildīgajām amatpersonām netiktu attiecināta iesaukšana aktīvajā dienestā un mobilizācija. Ņemot vērā, ka Latvijas Bankā lēmumus pieņem padome jeb koleģiāla institūcija, iesaukšana aktīvajā dienestā un mobilizācija netiktu attiecināta arī uz Latvijas Bankas prezidenta vietnieku un Latvijas Bankas padomes locekļiem.  Ar Saeimas kā tautas tieši pilnvarotas institūcijas balsojumu amatā tiek iecelti Nacionālās elektronisko plašsaziņas līdzekļu padomes (turpmāk - NEPLP) locekļi atbilstoši Elektronisko plašsaziņas līdzekļu likuma 56.panta pirmajai daļai. Nacionālās elektronisko plašsaziņas līdzekļu padomes sastāvā ir pieci locekļi, kurus ievēlē Saeima un padomes ievēlēšanas kārtību nosaka Saeimas kārtības rullis, savukārt padomes priekšsēdētāju un padomes priekšsēdētāja vietnieku padomes locekļi ievēl no sava vidus. NEPLP ir neatkarīga institūcija, kas pārstāv sabiedrības intereses elektronisko plašsaziņas līdzekļu jomā un uzrauga plašsaziņas līdzekļu darbības atbilstību Satversmei. Likumprojekta piedāvātā Mobilizācijas likuma 14.1panta pirmās daļas 14. punkta redakcija nosaka, ka iesaukšana aktīvajā dienestā un mobilizācija netiktu attiecināta uz NEPLP priekšsēdētāju, priekšsēdētāja vietnieku un padomes locekli.  Sabiedrisko pakalpojumu regulēšanas komisija (arī - Regulators) saskaņā ar likumu “Par sabiedrisko pakalpojumu regulatoriem” ir institucionāli un funkcionāli neatkarīgs, pilntiesīgs, autonoms publisko tiesību subjekts, kas patstāvīgi pilda tam ar minēto likumu nodotās funkcijas enerģētikas, elektronisko sakaru, pasta, sadzīves atkritumu apsaimniekošanas un ūdenssaimniecības nozarēs. Regulatora lēmējinstitūcija ir padome, kuru pēc Ministru kabineta priekšlikuma uz pieciem gadiem ieceļ Saeima. Padomē ietilpst minētajā likumā noteiktajā kārtībā iecelts Regulatora priekšsēdētājs un četri padomes locekļi. Saskaņā ar likumu padome lēmumus pieņem padomes sēdē un Regulatora lēmums saskaņā ar Likumu ir pieņemts tikai tad, ja par to nobalso vismaz trīs padomes locekļi. Ņemot vērā minēto, 14.1 panta 1.daļa tiek papildināta ar 15. punktu, kas paredz noteikt izņēmumu arī Regulatora padomes priekšsēdētājam un padomes locekļiem.  Latvijas Republikas Satversme nosaka, ka Latvija ir tiesiska valsts, tā atzīst un aizsargā cilvēka pamattiesības, visi cilvēki ir vienlīdzīgi likuma un tiesas priekšā, cilvēka tiesības tiek īstenotas bez jebkādas diskriminācijas. Likuma “Par tiesu varu” 1. panta 3. punkts nosaka, ka neatkarīga tiesu vara Latvijas Republikā “pieder rajonu (pilsētu) tiesām, apgabaltiesām, Augstākajai tiesai un Satversmes tiesai”. Ņemot vērā šo principu nozīmīgumu, ar Saeimas balsojumu amatā apstiprina Satversmes tiesas tiesnešus, Augstākās tiesas tiesnešus, ģenerālprokuroru, tiesībsargu, apgabaltiesas tiesnešus un rajona (pilsētas) tiesas tiesnešus. Personu iespējas īstenot savas tiesības valsts nodrošina, izveidojot tiesībaizsardzības institūcijas, kuru neatkarība ir garantija to pienākumu sekmīgai pildīšanai. Tādēļ šo institūciju vadītāji amatā nonāk ar Saeimas balsojumu, bet viņu atcelšana no tā ar nolūku paredzēta tikai īpašos gadījumos, turklāt Augstākās tiesas tiesneši ir neatkarīgi un pakļauti vienīgi likumam, ka tiesnešus apstiprina amatā Saeima un viņi ir neatceļami. Tādējādi Mobilizācijas likuma 14.1pants tiesu darbības nodrošināšanai un tiesībsarga funkciju veikšanai paredzēs ietvert tiesībsargu, Satversmes tiesas tiesnešus, Augstākās tiesas tiesnešus, ģenerālprokuroru, , apgabaltiesas tiesnešus un rajona (pilsētas) tiesas tiesnešus kā amatpersonas, uz kurām arī netiek attiecināta iesaukšana aktīvajā dienestā un mobilizācija.  Ņemot vērā, ka gadījumā, kad valstī normatīvajos aktos noteiktajā kārtībā ir izsludināts izņēmuma stāvoklis vai pasludināts karš, tieslietu ministrs var izdot rīkojumu karatiesu darbības uzsākšanai. Karatiesu likuma esošais regulējums nosaka, ka tiek uzturēti karatiesu tiesnešu, prokuroru un advokātu reģistri. Reģistros uzskaitītajām personām pēc tam, kad tiek paziņots tieslietu ministra rīkojums par karatiesu darbības uzsākšanu, jāveic attiecīgās amata funkcijas karatiesām piekritīgās lietās. Tādējādi 14.1 panta 1.daļas 20. un 21. punkts nosaka, ka izņēmums attiektos arī uz prokuroriem un advokātiem, kas ir norīkoti darbam karatiesās. Karatiesu tiesneši atsevišķi netiek uzskaitīti, jo viņi tiek nozīmēti no tiesnešiem, kas ir uzskaitīti 14.1 panta 16. un 17. punktā.  Mobilizācijas likuma 14.1 pants arī paredz, ka pilsoņu iesaukšana aktīvajā dienestā un iedzīvotāju mobilizācija netiek attiecināta arī uz personām, kas ir:  - Iekšlietu ministrijas sistēmas iestāžu un Ieslodzījuma vietu pārvaldes amatpersona ar speciālajām dienesta pakāpēm un darbinieks;  -Valsts drošības iestāžu amatpersona un darbinieks;  - Pašvaldības policijas darbinieks;  - Ostas policijas darbinieks.  Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma 2. panta otrās daļa nosaka, ka Iekšlietu ministrijas sistēmā ietilpst Iekšlietu ministrijas padotībā esošās iestādes – Iekšējās drošības birojs, Valsts policija, Valsts robežsardze, Valsts ugunsdzēsības un glābšanas dienests – , kā arī šo iestāžu padotībā esošās koledžas.  Valsts drošības iestāžu likuma 11. pants nosaka, ka Valsts drošības iestāžu kopumu veido Satversmes aizsardzības birojs, Militārās izlūkošanas un drošības dienests un Valsts drošības dienests.  Pašvaldības policijas darbinieks ir algots darbinieks un viņa darba tiesiskās attiecības ar pašvaldību nosaka Darba likums. Atbrīvot no darba vai piemērot kādu citu sankciju pret pašvaldības policistu var tikai Darba likumā noteiktajos gadījumos. Likuma “Par policiju” 21. pants nosaka šādas prasības pašvaldības policijas darbiniekiem: “Par pašvaldības policijas darbinieku var būt persona, kura atbilst šādām prasībām:  1) ir pilngadīgs Latvijas pilsonis;  2) nav sodīta par tīšu noziedzīgu nodarījumu — neatkarīgi no sodāmības dzēšanas vai noņemšanas;  3) nav notiesāta par tīšu noziedzīgu nodarījumu, atbrīvojot no soda;  4) nav saukta pie kriminālatbildības par tīša noziedzīga nodarījuma izdarīšanu, izņemot gadījumu, kad persona ir saukta pie kriminālatbildības, bet kriminālprocess pret to izbeigts uz reabilitējoša pamata;  5) ir ieguvusi vismaz vidējo izglītību”.  Ostas policijas pienākumos ietilpst likumpārkāpumu profilakse ostas teritorijā.  Pašvaldības policija un Ostas policija neietilpst Iekšlietu ministrijas sistēmā. Atbilstoši likuma “Par policiju” 15. panta ceturtajai daļai Pašvaldības policija ir iekļauta attiecīgās pašvaldības sastāvā, Ostas policija – attiecīgās Ostas pārvaldes sastāvā, bet darba organizācijas jautājumos Pašvaldības policija un Ostas policija sadarbojas ar Valsts policiju. Tādējādi Pašvaldības policijas un Ostas policijas darbinieki ir atsevišķi iekļauti Mobilizācijas likuma 14.1pantā minētajā personu uzskaitījumā.  Atbilstoši Valsts civilās aizsardzības plānam apdraudējuma gadījumā minētās personas var tikt iesaistītas darbībās, lai nodrošinātu vadības, glābšanas dienestu un attiecīgo institūciju rīcību palīdzības sniegšanā iedzīvotājiem un seku likvidēšanas neatliekamo pasākumu veikšanā iespējamo katastrofu, militāra iebrukuma vai kara gadījumā, tātad uz tām netiktu attiecināta mobilizācija un iesaukšana aktīvajā dienestā.  Diplomātiskā un konsulārā dienesta likuma I nodaļas pirmajā pantā ir norādīts, ka to personu statusu, kuras pilda diplomātisko dienestu un diplomātisko pārstāvniecību statusu, kā arī diplomātiskās privilēģijas un imunitātes, nosaka 1961. gada Vīnes konvencija par diplomātiskajām attiecībām un 1963. gada Vīnes konvencija par konsulārajiem sakariem. Pārstāvniecības darbinieka jēdziens ir skaidrots 1961. gada 18. aprīļa Vīnes konvencijas par diplomātiskajiem sakariem 1.panta (b) apakšpunktā: ““pārstāvniecības darbinieki” ir pārstāvniecības vadītājs un pārstāvniecības personāla darbinieki”. Latvijas Republikas diplomātisko un konsulāro pārstāvniecību ārvalstīs darbinieki veic tādas funkcijas kā ārvalstu oficiālo institūciju un sabiedrības informēšana par Latvijas Republiku un Latvijas Republikas valsts institūciju starptautisko sakaru koordinēšana. Krīžu situācijās būtiski ir saglabāt komunikācijas kanālus ar starptautisko kopienu. Lai nodrošinātu Latvijas Republikas pilsoņu un juridisko personu interešu aizsardzību ārvalstīs un valsts diplomātiskās funkcijas arī krīzes situācijā, uz Latvijas Republikas diplomātisko un konsulāro pārstāvniecību ārvalstīs darbiniekiem netiktu attiecināta iesaukšana aktīvajā dienestā un mobilizācija.  Pašvaldības domes deputāti tiek ievēlēti tiešās un proporcionālās vēlēšanās. Likuma “Par pašvaldībām” I nodaļas 3. pants nosaka, ka “vietējā pašvaldība ir vietējā pārvalde, kas ar pilsoņu vēlētas pārstāvniecības – domes – un tās izveidoto institūciju un iestāžu starpniecību nodrošina likumos noteikto funkciju, kā arī šajā likumā paredzētajā kārtībā Ministru kabineta doto uzdevumu un pašvaldības brīvprātīgo iniciatīvu izpildi, ievērojot valsts un attiecīgās administratīvās teritorijas iedzīvotāju intereses”. Savukārt likuma “Par pašvaldībām” VII nodaļas 68. pants nosaka, ka “pēc domes priekšsēdētāja priekšlikuma dome ieceļ izpilddirektoru, kas pašvaldības nolikumā noteiktajā kārtībā ir atbildīgs par pašvaldības iestāžu un pašvaldības kapitālsabiedrību darbu”. Ņemot vērā minēto, ka pašvaldības deputāti un pašvaldības izpilddirektors veic valsts pārvaldes funkcijas un nodrošina Ministru kabineta doto uzdevumi izpildi, minētās amatpersonas arī tiek iekļautas Mobilizācijas likuma 14.1 pantā. Lai nodrošinātu kritiskās infrastruktūras vai kritisko finanšu nozares pakalpojumu darbības nepārtrauktību valsts apdraudējuma gadījumā, Mobilizācijas likuma 14.¹ panta otrā daļa paredzēs, ka Ministru kabinets atkarībā no valsts apdraudējuma veida, tā intensitātes un rakstura var lemt par mobilizācijas izņēmumu attiecināšanu uz citām valsts un pašvaldības institūcijas amatpersonām, darbiniekiem vai personām, kuras atrodas darba tiesiskajās attiecībās ar personām, kas nodrošina kritiskās infrastruktūras vai kritisko finanšu nozares pakalpojumu darbības nepārtrauktību.  Mobilizācijas likuma 14.¹ panta trešā daļa paredzēs, ka tiks izdoti Ministru kabineta noteikumi par kārtību (gan regulējumu, gan procedūru), kādā piemēro izņēmumus no noteikumiem par pilsoņu iesaukšanu aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai šā panta otrajā daļā minētajām personām, kā arī kārtību, kādā Nacionālo bruņoto spēku rezerves uzskaites struktūrvienību informē par šī panta pirmajā un otrajā daļā noteiktajām personām. Valsts un pašvaldības iestādēm un personām, kas nodrošina kritiskās infrastruktūras vai kritisko finanšu nozares pakalpojumu darbības nepārtrauktību, būs pienākums informēt par personām, uz kurām attiecas izņēmums par pilsoņu iesaukšanu aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai.  Šie Ministru kabineta noteikumi noteiks vienotu metodiku, pēc kuras ministrijas izraudzīsies personālu kritiskās infrastruktūras vai kritisko finanšu nozares pakalpojumu pamatfunkciju nodrošināšanai izņēmuma stāvokļa laikā, uz kuru tiks attiecināts pilsoņu iesaukšanas aktīvajā dienestā un iedzīvotāju mobilizācijas civilās aizsardzības formējumos un civilās aizsardzības pasākumu veikšanai izņēmums. Kopējā metodika arī paredzēs, ka iestādēm, nosakot šādu “kritisko personālu”, zemessargus un rezerves karavīrus tajā jāiekļauj, tikai gadījumos kad nav citādāk iespējams nodrošināt institūcijas darbību. Personām, uz kurām attieksies “mobilizācijas izņēmumi”, būs jāturpina savas darba tiesiskās attiecības esošajās darba vietās. Šāda “mobilizācijas izņēmumu” noteikšanas metodika tiek izmantota arī citās NATO un ES dalībvalstīs. Līdz ar to tiks paredzēts gan personu noteikšanas (izraudzīšanās) kārtība, gan to apjoms (skaits), kas būs atkarīgs no attiecīgās iestādes “kritiskajām funkcijām”.  Ja likumīgās valsts varas un pārvaldes institūcijas ir likvidētas nedemokrātiskā veidā vai citas valsts militāra iebrukuma rezultātā, neatkarības saglabāšanas vai atjaunošanas interesēs (Nacionālās drošības likuma 25. panta izpratnē) personas, uz kurām attiecas pilsoņu iesaukšanas aktīvajā dienestā un iedzīvotāju mobilizācijas civilās aizsardzības formējumos un civilās aizsardzības pasākumu veikšanai izņēmums, var īstenot tām Nacionālās drošības likuma 25.1 pantā dotās tiesības, t. sk. izrādīt bruņotu pretošanos un iekļauties Nacionālo bruņoto spēku sastāvā. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija. |
| 4. | Cita informācija | Likumprojektā lietotais termins “Nacionālo bruņoto spēku rezerves uzskaites struktūrvienība” noteikts Militārā dienesta likuma 64. pantā.  Likumprojektā noteiktos izņēmumus attiecībā uz pilsoņu iesaukšanu aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai nepiemēro  karavīriem un zemessargiem (zemessargs ir patstāvīgās  dienesta attiecībās ar Zemessardzi, to nosaka Latvijas Republikas Zemessardzes likuma 6. panta pirmā daļa: “(1) Dienests Zemessardzē ietver likumā noteikto Zemessardzes uzdevumu pildīšanu un zemessarga apmācību. Zemessargs pilda dienestu Zemessardzē saskaņā ar Zemessardzes dienestu regulējošiem normatīvajiem aktiem, komandieru pavēlēm, līgumu par dienestu Zemessardzē un citiem šajā likumā noteiktajiem līgumiem, kas noslēgti ar Zemessardzi”).  Ja uz personu attieksies izņēmumi no noteikumiem par pilsoņu iesaukšanu aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai, tas būs jānorāda attiecīgajā amata aprakstā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkarībā no apdraudējuma apjoma un intensitātes tiesību akts ietekmēs ikvienu sabiedrības daļu, kura būs pakļauta militāro apdraudējumu regulējošiem normatīvajiem aktiem un plāniem. |
| 2. | Tiesiskā regulējuma ietekme uz tautsaimniecību un administratīvo slogu | Ietekme nav nosakāma. |
| 3. | Administratīvo izmaksu monetārs novērtējums | Likumprojekts nerada papildus ietekmi uz administratīvajām izmaksām |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabinets (virzītājs – aizsardzības ministrs) ne vēlāk kā 6 mēnešu laikā pēc likuma spēkā stāšanās izdos MK noteikumus, kas paredzēs kārtību, kādā piemēro izņēmumus no noteikumiem par pilsoņu iesaukšanu aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai šā panta pirmās daļas 31. punktā minētajām personām, kā arī kārtību, kādā Nacionālo bruņoto spēku rezerves uzskaites struktūrvienību informē par piemērotajiem izņēmumiem. Līdz ar to tiks izdoti MK noteikumi, kas noteiks to valsts un pašvaldību institūciju amatpersonu un darbinieku vai fizisku personu, kas atrodas darba tiesiskajās attiecībās ar personām, kuras nodrošina kritiskās infrastruktūras vai kritisko finanšu nozares pakalpojumu darbības nepārtrauktību un uz kurām attiecas pilsoņu iesaukšanas aktīvajā dienestā un iedzīvotāju mobilizācijas civilās aizsardzības formējumos un civilās aizsardzības pasākumu veikšanai, izņēmumus, noteikšanas kārtību (vienotu metodiku) un apjomu, kā arī kārtību, kādā par noteiktajiem izņēmumiem tiek informēta Nacionālo bruņoto spēku rezerves uzskaites struktūrvienība.  Vienlaikus izskatīšanai (vienotā paketē) tiks virzīti:   * Likumprojekts “Grozījumi likumā “Par ārkārtējo situāciju un izņēmuma stāvokli””; * Likumprojekts “Grozījumi Nacionālās drošības likumā”. * Likumprojekts “Grozījumi Mobilizācijas likumā”.   [Grozījumi Latvijas Republikas Zemessardzes likumā](https://www.mod.gov.lv/sites/mod/files/document/AiMLik_300120_ZSL.pdf) attiecībā uz Zemessardzes mobilizāciju kopā ar pārējiem likuma grozījumiem pašreiz atrodas ministrijas un MK mājaslapās un ir atvērti publiskai apspriešanai. Pēc publiskās apspriešanas beigām tiks uzsaukti VSS un virzīti apstiprināšanai Ministru kabinetā un izskatīšanai Saeimā. |
| 2. | Atbildīgā institūcija | Aizsardzības ministrija |
| 3. | Cita informācija | Ņemot vērā to, ka likumprojekts skar Eiropas Centrālās bankas kompetenci, tas saskaņā ar Līguma par Eiropas Savienības darbību 127. panta 4. punktu, 282. panta 5. punktu un 4. protokola “Par Eiropas Centrālās bankas sistēmas un Eiropas Centrālās bankas statūtiem” 3. un 4. pantu tiks saskaņots ar Eiropas Centrālo Banku. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1. apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Aizsardzības ministrijas tīmekļvietnē [www.mod.gov.lv](http://www.mod.gov.lv). |
| 2. | Sabiedrības līdzdalība projekta izstrādē | Likumprojekts publicēts Aizsardzības ministrijas mājaslapas sadaļā “Sabiedriskās un publiskās apspriešanas” 2019. gada 2. jūlijā <https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas> |
| 3. | Sabiedrības līdzdalības rezultāti | Sabiedrības pārstāvji nav izteikuši viedokli par likumprojektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Visas valsts institūcijas, kuras saskaņā ar Nacionālās drošības likumu un citiem normatīvajiem aktiem ir atbildīgas par valsts apdraudējuma situācijas pārvarēšanu. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju un institucionālās struktūras ietvaros. Likumprojekta izpildē iesaistītās institūcijas to realizēs esošā finansējuma ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

E. Svarenieks, 67335029

[Edgars.Svarenieks@mod.gov.lv](mailto:Edgars.Svarenieks@mod.gov.lv)

v\_sk. = 3654

1. Ministru kabineta 22.11.2005. noteikumi Nr. 873 “[Noteikumi par mobilizācijas pieprasījumiem](https://likumi.lv/ta/id/122116-noteikumi-par-mobilizacijas-pieprasijumiem)” un

   Ministru kabineta 20.09.2005. noteikumi Nr. 714 “[Noteikumi par mobilizācijas plāniem](https://likumi.lv/ta/id/117272-noteikumi-par-mobilizacijas-planiem" \t "_blank)” [↑](#footnote-ref-1)
2. **Nacionālās drošības likums**

   **35.pants. Tautsaimniecības mobilizācijas plāns**

   (1) Tautsaimniecības mobilizācijas plāns ietver valsts materiālo rezervju un tautsaimniecības objektu sagatavošanu un izmantošanu kara vai izņēmuma stāvokļa laikā.

   (2) Tautsaimniecības mobilizācijas plānu izstrādā un apstiprina Ministru kabinets.

   **Nacionālo bruņoto spēku likums**

   **21.pants. Nacionālo bruņoto spēku mobilizācijas plāns**

   (1) Nacionālo bruņoto spēku mobilizācijas plānu sagatavo izņēmuma stāvokļa vai kara laika gadījumam. Tas ietver Nacionālo bruņoto spēku izvēršanu daļējai vai pilnai kaujas gatavībai, nosaka mobilizācijas vadību, pienākumus, kārtību un materiāltehnisko nodrošinājumu.

   (2) Nacionālo bruņoto spēku mobilizācijas plānu:

   1) izstrādā Aizsardzības ministrija;

   2) apstiprina Ministru kabinets. [↑](#footnote-ref-2)